בסיומם של ימים סוערים ומתוחים, הוכרע במהלך סוף השבוע כי שנת הלימודים תיפתח הבוקר כסדרה, לאחר שהסתדרות המורים ומשרד האוצר הגיעו להסכמות. ואולם, לפי מסמך פנימי של משרד החינוך, שהגיעה לידי TheMarker, שנת הלימודים נפתחת בצל מחסור חריף במורים ובמנהלים, שפוגע בתלמידים ומאיים על יציבות מערכת החינוך. במערכת אומרים שכדי לאפשר את פתיחת השנה משרד החינוך יצא ברגע האחרון, ותחת מעטה חשאיות, במבצע בזק לגייס אלפי מורים לא מנוסים וללא הכשרה מתאימה. אלא שלמרות המאמצים הקדחתניים, המשבר לטווח הרחוק נותר ללא פתרון, ובכל מקרה לא גויסו מספיק מורים כדי להשלים את המחסור החריף במקצועות כמו מדעים, מתמטיקה ואנגלית.